Komission asetus (EY) N:o 463/2004,

annettu 12 päivänä maaliskuuta 2004,

perustamissopimuksen 81 artiklan 3 kohdan soveltamisesta linjaliikennettä harjoittavien varustamoiden sopimuksiin, päätöksiin ja yhdenmukaistettuihin menettelytapoihin (konsortiot) annetun asetuksen (EY) N:o 823/2000 muuttamisesta

(ETA:n kannalta merkityksellinen teksti)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon perustamissopimuksen 85 artiklan 3 kohdan soveltamisesta linjaliikennettä harjoittavien varustamoiden sopimuksiin, päätöksiin ja yhdenmukaistettuihin menettelytapoihin (konsortiot) 25 päivänä helmikuuta 1992 annetun neuvoston asetuksen (ETY) N:o 479/92(1), ja erityisesti sen 2 artiklan 2 kohdan,

on julkaissut luonnoksen tästä asetuksesta(2),

on kuullut meriliikenteen alan kilpailunrajoituksia ja määräävää markkina-asemaa käsittelevää neuvoa-antavaa komiteaa,

sekä katsoo seuraavaa:

(1) Asetuksen (ETY) N:o 479/92 nojalla komissiolla on asetuksia antamalla toimivalta soveltaa perustamissopimuksen 81 artiklan 3 kohtaa tiettyihin ryhmiin varustamoiden välisiä sopimuksia, päätöksiä ja yhdenmukaistettuja menettelytapoja eli konsortioita, jotka koskevat linjaliikennepalvelujen yhteistä harjoittamista.

(2) Komission asetuksessa (EY) N:o 823/2000(3) myönnetään linjaliikennekonsortioille yleinen poikkeus perustamissopimuksen 81 artiklan 1 kohtaan sisältyvästä kiellosta tietyin edellytyksin ja velvollisuuksin.

(3) Yksi näistä edellytyksistä koskee konsortion markkinaosuuksia kaikilla markkinoilla, joilla se toimii. Poikkeusta sovelletaan ilman eri toimenpiteitä konsortioon, jonka markkinaosuus on alle 30 prosenttia (jos konsortio toimii konferenssissa) tai alle 35 prosenttia (jos konsortio toimii konferenssin ulkopuolella), jos se täyttää muut asetuksen edellytykset. Konsortio, jonka markkinaosuus ylittää tämän rajan mutta on alle 50 prosenttia, voi saada ryhmäpoikkeuksesta johtuvan edun, jos sopimus ilmoitetaan komissiolle eikä komissio vastusta poikkeusta kuuden kuukauden kuluessa.

(4) Neuvoston asetuksessa (EY) N:o 1/2003 otetaan käyttöön suoraan sovellettava poikkeusjärjestelmä, jossa jäsenvaltioiden kilpailuviranomaisilla ja tuomioistuimilla on toimivalta soveltaa perustamissopimuksen 81 artiklan 3 kohtaa 81 artiklan 1 kohdan ja 82 artiklan lisäksi. Yrityksillä ei ole enää velvollisuutta tai mahdollisuutta ilmoittaa sopimuksista komissiolle poikkeuspäätöksen saamiseksi. Uudessa järjestelmässä sopimukset, jotka täyttävät 81 artiklan 3 kohdan mukaiset edellytykset, ovat oikeudellisesti päteviä ja täytäntöönpanokelpoisia ilman hallinnollista päätöstä. Yritykset voivat kaikissa menettelyissä vedota puolustuksena poikkeukseen 81 artiklan 3 kohdan mukaisesta kilpailua rajoittavia sopimuksia koskevasta kiellosta.

(5) Asetuksen (EY) N:o 823/2000 säännösten olisi noudatettava asetuksen (ETY) N:o 479/92 ja perustamissopimuksen 85 ja 86 artiklan yksityiskohtaisesta soveltamisesta meriliikenteeseen 22 päivänä joulukuuta 1986 annetun neuvoston asetuksen (ETY) N:o 4056/86(4) säännöksiä. Erityisesti vastustamismenettely olisi lakkautettava ja viittaukset konsortioita koskeviin ilmoituksiin poistettava. Olisi säädettävä siirtymäsäännöksistä vastustamismenettelyssä jo tehtyjen ilmoitusten osalta. Asetuksessa olisi myös viitattava kansallisten kilpailuviranomaisten uuteen toimivaltaan.

(6) Sen vuoksi asetusta (EY) N:o 823/2000 olisi muutettava,

ON ANTANUT TÄMÄN ASETUKSEN:

1 artikla

Muutetaan asetus (EY) N:o 823/2000 seuraavasti:

1) Poistetaan 7 artikla.

2) Muutetaan 9 artikla seuraavasti:

a) Poistetaan 4 kohta.

b) Korvataan 5 kohta seuraavasti:

"5. Jokaisen konsortion, joka haluaa vedota tämän asetuksen soveltamisesta johtuvaan etuun, on voitava osoittaa komission tai jäsenvaltioiden kilpailuviranomaisten pyynnöstä ennakkoilmoituksella vähintään yhden kuukauden määräajassa, jonka pituuden komissio tai jäsenvaltioiden kilpailuviranomaiset määräävät tapauskohtaisesti, että se täyttää tämän asetuksen 5-8 artiklassa ja tämän artiklan 2 ja 3 kohdassa säädetyt ehdot ja velvoitteet. Sen on ilmoitettava kyseisestä konsortiosopimuksesta tapauksen mukaan joko komissiolle tai jäsenvaltioiden kilpailuviranomaisille tässä määräajassa.".

3) Korvataan 11 artiklan 1 kohta seuraavasti:

"1. Tietoja, jotka on saatu sovellettaessa 9 artiklan 5 kohtaa, ei voida käyttää muutoin kuin tässä asetuksessa säädettyihin tarkoituksiin.".

4) Korvataan 12 artikla seuraavasti:

" 12 artikla

Peruuttaminen yksittäistapauksissa

1. Neuvoston asetuksen (EY) N:o 1/2003(5) 29 artiklan mukaisesti komissio voi peruuttaa tämän asetuksen soveltamisesta johtuvan edun, jos se toteaa, että tietyssä tapauksessa sopimuksella, yritysten yhteenliittymän päätöksellä tai yhdenmukaistetulla menettelytavalla, johon sovelletaan tämän asetuksen 3 artiklaa tai 13 artiklan 1 kohtaa, on kuitenkin tiettyjä vaikutuksia, jotka ovat ristiriidassa 81 artiklan 3 kohdan kanssa, ja erityisesti kun:

a) sen konferenssin ulkopuolella, jossa konsortio toimii, tai tietyn konsortion ulkopuolella ei tietyn liikenteen alalla ole tehokasta kilpailua;

b) konsortio laiminlyö toistuvasti tämän asetuksen 9 artiklassa säädettyjä velvoitteita;

c) nämä vaikutukset ovat seurausta välimiestuomiosta.

2. Jos 1 kohdassa tarkoitetuilla sopimuksella, yritysten yhteenliittymän päätöksellä tai yhdenmukaistetulla menettelytavalla on yksittäisessä tapauksessa perustamissopimuksen 81 artiklan 3 kohdan kanssa ristiriidassa olevia vaikutuksia jäsenvaltion alueella tai sellaisella osalla siitä, joka täyttää kaikki erillisten maantieteellisten markkinoiden tunnuspiirteet, kyseisen jäsenvaltion kilpailuviranomainen voi peruuttaa tämän asetuksen soveltamisesta johtuvan edun tämän alueen osalta.".

5) Korvataan 13 artiklan 2 kohta seuraavasti:

"2. Tämän asetuksen 7 artiklan mukaisesti tehty ilmoitus, jonka osalta kyseisen artiklan 1 kohdan toisessa alakohdassa tarkoitettu kuuden kuukauden määräaika ei ole päättynyt, raukeaa 1 päivänä toukokuuta 2004.".

2 artikla

Tämä asetus tulee voimaan 1 päivänä toukokuuta 2004.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 12 päivänä maaliskuuta 2004.

Komission puolesta

Mario Monti

Komission jäsen

(1) EYVL L 55, 29.2.1992, s. 3, asetus sellaisena kuin se on viimeksi muutettuna asetuksella (EY) N:o 1/2003 (EYVL L 1, 4.1.2003, s. 1).

(2) EUVL C 233, 30.9.2003, s. 8.

(3) EYVL L 100, 20.4.2000, s. 24, asetus sellaisena kuin se on muutettuna vuoden 2003 liittymisasiakirjalla.

(4) EYVL L 378, 31.12.1986, s. 4, asetus sellaisena kuin se on viimeksi muutettuna asetuksella (EY) N:o 1/2003 (EYVL L 1, 4.1.2003, s. 1).

(5) EYVL L 1, 4.1.2003, s. 1.